SNC ฟุ้งปีนี้ผลประกอบการเทิร์นอะราวด์ ตั้งงบลงทุนอุปกรณ์ผลิต-เครื่องจักร
SNC คาดกำไร-รายได้ปีนี้โตกว่าปีก่อน มั่นใจกลับมาเทิร์นอะราวด์ ตั้งงบลงทุนปี 58 ไว้ 300-400 ล้านบาท เพื่อใช้ลงทุนอุปกรณ์การผลิตและเครื่องจักรในบริษัทใหม่ คือ SNC Fukui Holy Insulation Co., Ltd. (SFHI) ที่ดำเนินธุรกิจผลิตชิ้นส่วนแอร์
11 พ.ค. 2558

นายสมชาย งามกิจเจริญลาภ กรรมการผู้จัดการ บริษัท เอส เอ็น ซี ฟอร์เมอร์ จำกัด (มหาชน) หรือ SNC เปิดเผยว่า บริษัทมั่นใจรายว่ากำไรสุทธิปีนี้จะดีกว่าปีก่อน 377.36 ล้านบาท โดยเป็นการเติบโตตามยอดขายที่คาดว่าจะเติบโต 10% จากปีก่อน 7,443.22 ล้านบาท
อีกทั้งมั่นใจว่าจะกลับมามีผลประกอบการเทิร์นอะราวด์ หลังรายได้และกำไรชะลอตัวต่อเนื่องมาถึง 3 ปีติดต่อกัน โดยคาดว่ากำไรสุทธิจะปรับตัวดีขึ้นจากปีก่อน ซึ่งเป็นการเติบโตตามยอดขายที่เพิ่มขึ้น แต่อย่างไรก็ตามยังต้องติดตามสถานการณ์เศรษฐกิจทั้งในและต่างประเทศอย่างต่อเนื่อง
ทั้งนี้บริษัทตั้งงบลงทุนปี 58 ไว้ 300-400 ล้านบาท เพื่อใช้ลงทุนอุปกรณ์การผลิตและเครื่องจักรในบริษัทใหม่ คือ SNC Fukui Holy Insulation Co., Ltd. (SFHI) ที่ดำเนินธุรกิจผลิตชิ้นส่วนแอร์
รวมถึง Meisou SNC Precision Co.,Ltd. (MSPC) ดำเนินธุรกิจเกี่ยวกับการผลิตชิ้นส่วนแม่พิมพ์ฉีดพลาสติก ประเภทแทปเล็ต ,สมาร์ทโฟน โดยคาดว่าจะใช้เงินลงทุนดังกล่าวราว 100 ล้านบาท ส่วนที่เหลือจะลงทุนขยายกำลังการผลิตในธุรกิจเดิม